B4-0819/98

Päätöslauselma Sudanin tilanteesta

Euroopan parlamentti, joka

- ottaa huomioon aikaisemmat Sudania koskevat päätöslauselmansa,

- ottaa huomioon Euroopan unionin puheenjohtajan 1. toukokuuta 1998 antaman julkilausuman,

A. on erittäin huolestunut humanitaarisen tilanteen jatkuvasta pahenemisesta Sudanissa, missä nälänhätä uhkaa 350 000 ihmistä, ja on tietoinen, että kuivuus ja lukuisat väestön liikkeet uhkaavat huonontaa tätä tilannetta entisestään,

B. ottaa huomioon, että viisitoista vuotta kestäneen, miljoonan ihmisen hengen vaatineen, maan hävittäneen ja maan taloudelliset ja sosiaaliset rakenteet romahduttaneen tuhoisan konfliktin vuoksi ankarasti koeteltu Sudanin kansa on jo kestänyt mittaamattomia kärsimyksiä,

C. on järkyttynyt selkkauksen pääosapuolien politiikasta, johon kuuluu humanitaarisen avun myöntämisen estäminen ja avun johtaminen toisaalle, jolloin väestö ei saa heille välttämätöntä elintarvikeapua,

D. pahoittelee, että kaikkien konfliktin osapuolten tekemät puolustuskyvyttömään siviiliväestöön kohdistuvat vakavat ihmisoikeusrikkomukset jatkuvat,

E. muistuttaa erityisesti tuominneensa Sudanin hallituksen tukahduttavat ja demokratian vastaiset toimet, jotka ovat kansainvälisen yhteisön lukuisista varoituksista ja pakotteista huolimatta ilmenneet moninaisina ihmisoikeuksiin ja erityisesti poliittisiin ja uskontoon liittyviin oikeuksiin kohdistuneina loukkauksina, väestön ja erityisesti lasten pakkovärväyksenä ja kansainvälisten terroristien toiminnan tukemisena,

F. tukee hallitustenvälisen kehitysviranomaisen (IGAD) ponnisteluja, sillä sen tekemä alueellinen rauhanaloite vaikuttaa yhä ainoalta mahdolliselta tavalta ratkaista konflikti oikeudenmukaisesti ja rauhanomaisin keinoin,

G. toteaa, että Addis Abebassa elokuun alussa 1998 käydyissä neuvotteluissa tapahtui myönteistä kehitystä, ja että neuvotteluissa saavutettu edistys mahdollisti erityisesti vihamielisyyksien lopettamisen Bahr el Ghazalissa, mutta toteaa myös, että osapuolten välillä on edelleen useita ratkaisemattomia kysymyksiä;

1. Pyytää konfliktin osapuolia varauksettomaan ja ehdottomaan yhteistyöhön humanitaarisen avun kuljetuksissa ja toimituksissa ja takaamaan humanitaarisille toimistoille vapaan pääsyn ja liikkumisvapauden elintarvikepulan koettelemilla alueilla;

2. Kehottaa konfliktin osapuolia jatkamaan neuvotteluja IGAD:in alaisuudessa yhä vastakkainasettelua aiheuttavien erimielisyyksien voittamiseksi ja ryhtymään kestävällä tavalla konfliktin rauhanomaiseen selvittämiseen, jotta Sudanin väestön kärsimykset saataisiin loppumaan;

3. Katsoo, että rauhanprosessissa ei edetä yhteenkään merkittävään vaiheeseen ennen kuin lopullinen tulitauko on julistettu; panee merkille Sudanin kansanvapautusrintaman elokuussa 1998 tekemän sopimuksen tilapäisestä tulitauosta ja kehottaa konfliktin kaikkia osapuolia noudattamaan sopimusta, pitämään sitä lopullisena ja kaikkia koskevana;

4. Kehottaa konfliktin kaikkia osapuolia lopettamaan moninaiset julmuudet ja ihmisoikeuksien loukkaukset Sudanissa sekä lopettamaan väestön pitämisen panttivankina poliittisten ja sotilaallisten tavoitteidensa edistämiseksi;

5. Kehottaa kansainvälistä yhteisöä ja erityisesti Euroopan unionia tukemaan kaikin voimin IGAD:in edistämää rauhanprosessia;

6. Kehottaa koko kansainvälistä yhteisöä ja erityisesti Euroopan unionin jäsenvaltioita ja komissiota myöntämään taloudellista tukea johdonmukaisella tavalla vastauksena Yhdistyneiden kansakuntien pääsihteerin pyyntöön varojen keräämiseksi laajamittaisen nälänhädän estämiseen Sudanissa;

7. Tuomitsee Sudanin viranomaisten kansainväliselle terrorismille antaman tuen;

8. Vaatii Sudanin hallituksen vastaisten pakotteiden, Euroopan unionin kaiken muun kehitysavun paitsi kiireellisen humanitaarisen avun lakkauttaminen mukaan lukien, jatkamista kunnes voidaan todeta, että Sudanin viranomaiset ovat todella edistyneet ihmisoikeuksien kunnioittamisessa, ja kunnes avoin ja yleinen demokratisaatioon tähtäävä poliittinen prosessi on aloitettu;

9. Kehottaa puhemiestään välittämään tämän päätöslauselman neuvostolle, komissiolle, AKT:n ja EU:n yhteisen edustajakokouksen puheenjohtajille, Yhdistyneiden kansakuntien pääsihteerille, IGAD:in jäsenvaltioille sekä Sudanin hallitukselle ja Sudanin kansanvapautusrintaman johtajille.